Ľ. Mušková, poslankyňa: (2006-02-03):
Kompetentní, teda vláda Slovenska od svojho vzniku stále hľadá a dodnes nenašla, okrem vysielania Slovenského rozhlasu, zahraničného vysielania, adekvátnu formu pre propagáciu Slovenskej republiky v zahraničí. Zahraničné vysielanie vzniklo práve s úmyslom propagácie nášho štátu. Dnes sa uvažuje o jeho zrušení. Dovoľte, vážení kolegovia, uviesť krátku genézu jeho vzniku. Zahraničné vysielanie Slovenského rozhlasu, Radia Slovak International, vzniklo niekoľko dní po vzniku samostatnej Slovenskej republiky. Už 4. januára 1993 sa v krátkovlnnom éteri ozvalo vysielanie slovenskej redakcie určené pre krajanov v zahraničí. Koncom marca toho istého roka sa pridali programy v angličtine, nemčine, francúzštine a ruštine, v marci 2003 k nim pribudlo vysielanie v španielčine. Slovenské zahraničné vysielanie sa tak veľmi rýchlo zaradilo do veľkej komunity medzinárodných vysielateľov. Hlavným poslaním zahraničného vysielania je prezentovanie Slovenska, informovanie o aktuálnom dianí v politike, kultúre, športe a tak ďalej. Jeho status je podobný obdobným staniciam v zahraničí, je súčasťou verejnoprávneho rozhlasu, jeho činnosť je však podľa zákona plne financovaná zo štátneho rozpočtu, resp. mala by to tak byť, veď je to predsa objednávka štátu. Rozpočet zahraničného vysielania sa v posledných rokoch pohyboval na úrovni 55 mil. až 60 mil. Sk ročne vrátane platieb rádiokomunikáciám za šírenie krátkovlnného signálu. Každá zo 6 redakcií zahraničného vysielania pripravuje denne polhodinový magazín o dianí Slovenska, pričom správy sú aktualizované dvakrát denne. Tieto magazíny sa zaoberajú prakticky všetkými aspektmi života krajiny, zvláštnu pozornosť venujú prírodným krásam a cestovnému ruchu. V priebehu ostatných 3 rokov pravidelne organizovali aj poslucháčske súťaže zamerané na propagáciu. V poslednom čase to boli najmä slovenské kúpele, pričom hlavnou cenou bol vždy dvojtýždenný pobyt pre dve osoby v daných kúpeľoch. Takto zahraničné vysielanie spropagovalo kúpele v Bardejove, Dudinciach, Vyšných Ružbachoch, Rajeckých Tepliciach a Piešťanoch a výhercovia boli z rôznych krajín, z Francúzska, Ukrajiny, Nemecka, Kanady. Programové úlohy sa zabezpečujú v každej redakcii štvorčlenným redakčným kolektívom. V priebehu uplynulých päť rokov prešlo zahraničné vysielanie výraznou redukciou počtu zamestnancov. Celkový stav sa znížil o desať ľudí, napriek tomu, že vzniklo pracovisko web editorov a španielska redakcia. Dominantným spôsobom šírenia programu zahraničného vysielania sú práve krátke vlny. Každý program sa vysiela paralelne na dvoch krátkovlnných frekvenciách z vysielača v Rimavskej Sobote, čo zabezpečuje príjem signálu prakticky na celom svete. Do októbra 2003 sa vysielalo na troch frekvenciách. Dnes vieme, že už tá jedna frekvencia bola zrušená, žiaľ. Od roku 1998 sa však zahraničné vysielanie venuje aj svojej web stránke, teda vysiela cez ňu. Je prakticky jedinou stránkou na Slovensku, ktorá prináša dvakrát denne aktualizované správy o dianí na Slovensku v nemčine, francúzštine, španielčine a ruštine. Okrem aktuálneho spravodajstva obsahuje stránka širokú paletu informácií z ekonomiky, kultúry, dejín, profily osobností a tak ďalej. Stránka každej redakcie umožňuje vypočuť si aj sedem posledných programov. V tom istom roku začalo Rádio Slovensko vysielať i cez satelit prostredníctvom britskej spoločnosti World Radio Network. Satelitné pokrytie týchto staníc pritom reflektuje jazykové oblasti sveta, angličtinu do Severnej Ameriky, Austrálie a Oceánie, nemčinu do Európy, francúzštinu do Európy a Afriky, ruské programy sa vysielajú terestriálne na stredných vlnách s perspektívou FM pokrytia veľkých ruských miest. Významnou stratégiou zahraničného vysielania od roku 2000 sa stáva hľadanie možností umiestňovania slovenských programov, resp. príspevkov vo vysielaní iných staníc. Výrazným spôsobom pomáha plniť hlavné poslanie, medializovať Slovensko, jeho problémy a úspechy v zahraničí. Francúzska redakcia pravidelne spolupracuje s Radiom France International, napr. v roku 2005 takto umiestnila v programe RFI 50 príspevkov o Slovensku. V januári 2004 v spolupráci s českými partnermi z Rádia Praha pripravili projekt prezentácie oboch krajín pred vstupom do Európskej únie na vlnách najpočúvanejšej francúzskej stanice France Info. Nemecká redakcia spolupracuje na príprave dvoch rozhlasových magazínov stanice Deutsche Welle, pripravuje spoločný magazín s Rádiom Praha, prispieva i do programu zmiešanej stanice BBC RFI vysielaného v Nemecku. V roku 2005 takto umiestnila viac ako 60 príspevkov. Anglická redakcia sa podieľa na spoločnom projekte medzinárodných vysielateľov krajín V-4 a Rakúska. Týchto päť partnerov pripravuje od marca 2002 spoločný týždenný program, ktorý sa vysiela na frekvenciách všetkých zúčastnených staníc, príležitostne ho do svojej nočnej ponuky zaraďuje i americké nekomerčné National Public Radio. Ruská redakcia pravidelne publikuje svoje materiály o Slovensku v ruskom magazíne. Slovenská redakcia zas programovo mapuje aktuality krajanského života v zahraničí, má svojich pravidelných prispievateľov v mnohých krajinách sveta. Toto všetko sú iniciatívy, ktoré významným spôsobom rozširujú mediálny priestor pre propagáciu Slovenskej republiky. Direct mail, priame zasielanie denných správ elektronickou poštou, je služba, ktorú zriadili od septembra 2004. Radio Slovak International je jedinou inštitúciou na Slovensku, ktorá prináša denné spravodajstvo zo Slovenska v nemčine, ruštine, francúzštine a španielčine. Adresátmi tejto služby sú predovšetkým príslušné ambasády i so sídlom v Prahe či Viedni, zahraničné firmy sídliace u nás i fyzické osoby. Takýmto spôsobom informujú hospodársku i politickú elitu daných jazykových oblastí, ktorá žije tu, resp. má profesionálny záujem o Slovensko. Slovensko má aj spätnú reakciu, má spätný listový ohlas, ktorý mal spočiatku v rokoch 1993 až 1996 výrazne stúpajúcu tendenciu, tá stúpajúca tendencia nie je až tak výrazná teraz, ale takisto je stúpajúca. V tomto období dostáva priemerne 9 000 až 10 000 listov ročne. Sú prakticky z celého sveta. Všetky krajiny V-4, chcem podotknúť, šíria svoj program cez krátke vlny. Slovensko by bolo teda prvou krajinou tohto zoskupenia, ktoré by sa takéhoto spôsobu šírenia vzdalo. Je to dôležité aj z hľadiska imidžu, ale najmä z hľadiska perspektívy udržania si frekvencie pri nábehu digitálneho vysielania, šíreného cez krátke vlny. To je toľko k tej genéze. Rada by som sa vyslovila k vláde našej, ktorá v stredu 22. 12. 2005 udelila Slovenskému rozhlasu 10 mil. Sk na prevádzku slovenského medzinárodného vysielania zahraničného. Podľa slov ministra kultúry pána Františka Tótha uznala svoju zákonnú povinnosť podporovať zahraničné vysielanie verejnoprávneho rozhlasu. Pán minister súčasne poznamenal, že zákon o Slovenskom rozhlase však neurčuje, koľko má štát na toto zahraničné vysielanie prispievať. Treba upresniť, že zmienená suma sa týka nákladov na toto vysielanie za práve končiaci sa rok a predstavuje menej ako 20 % skutočných nákladov za denné vysielanie v šiestich jazykoch na krátkych vlnách, satelitoch a internete. Znamená to okrem toho, že v priebehu najbližších mesiacov prestane zahraničné vysielanie svoj program šíriť cez krátke vlny a staneme sa tak možno jedinou, no určite jedinou krajinou V-4, ktorá v tomto frekvenčnom pásme nebude mať svoje zastúpenie a prestane vysielať svoje programy určené špecificky pre krajanov v zahraničí. Ja by som to nazvala, že vláda napísala triler v tomto vysielaní. Pokračovaním je, že na tento rok vláda nevyčlenila na toto vysielanie ani korunu, a pritom zákon o Slovenskom rozhlase v § 21 hovorí jasne aj o tom, príjmy sú, Slovenského rozhlasu, najmä, a to transfer zo štátneho rozpočtu určený na úhradu výdavkov na vysielanie zo zahraničia. Vyvodiť z tohto textu záver, že vláda síce má povinnosť podporiť nejakou čiastkou túto službu, ale nie plne ju financovať, je právnou ekvilibristikou. Na mieste je teda otázka, či si zriaďovateľ, štát, zastúpený ministerstvom kultúry, ale aj hospodárstva, ale aj zahraničných vecí želá , aby bolo Slovensko naďalej prítomné vo svetovom éteri, alebo nie, či vláda, ktorá vedie tento štát, chce, aby tento štát bol propagovaný cez éter. Ak zruší vysielanie, uvedomme si, že tento krok bude krokom nezvratným, už nikdy sa nemôže vrátiť k tomuto spôsobu vysielania. Chcem preto apelovať na týchto troch pánov ministrov, aby skutočne zastavili tento proces zrušenia zahraničného vysielania, pretože prídeme snáď o jeden z najväčších možností propagácie Slovenska v zahraničí. Ďakujem veľmi pekne za pozornosť.